VSK sklep II Cp 739/2006
Sodna praksa višjih sodišč, 2007-02-13

smrt dolžnika pred vložitvijo predloga za izvršbo - pomanjkljivost, ki se je ne da odpraviti

Smrt fizične osebe in njej sledeča nesposobnost biti stranka že ob vložitvi predloga za izvršbo pomeni, da postopka ni mogoče niti začeti niti voditi, pri tem pa ni pomembno, s kakšno skrbnostjo je upnik ravnal.

Pritožba se zavrne in p o t r d i izpodbijani sklep sodišča prve stopnje.

Upnik sam nosi svoje stroške pritožbenega postopka.

Z izpodbijanim sklepom je sodišče prve stopnje sklenilo, da se sklep o izvršbi naslovnega sodišča z dne 04.11.2005 razveljavi in se predlog za izvršbo zavrže. Sodišče je svojo odločitev oprlo na določbo 5. odstavka 81. člena ZPP v zvezi s 15. členom ZIZ, saj je ugotovilo, da je dolžnik umrl še pred vložitvijo predloga za izvršbo.

Zoper navedeni sklep se pritožuje upnik po svojem pooblaščencu iz vseh pritožbenih razlogov in pritožbenemu sodišču predlaga, naj napadeni sklep razveljavi in vrne sodišču prve stopnje v odločanje in nadaljevanje izvršilnega postopka, priglaša pa tudi nadaljnje stroške. Upnik v pritožbi navaja, da je sodišče postopalo nezakonito. Ker je dolžnik do vtoževanega obdobje in po njem redno poravnaval vse svoje obveznosti in ker upnik nima dostopa v register oseb, ni izvedel za spremembo osebnega stanja dolžnika. Ravnal je torej skrbno in na podlagi dostopnih podatkov, zato bi moralo sodišče od njega zahtevati, naj vlogo popravi ali dopolni in šele, če upnik tega ne storil, bi sodišče lahko predlog za izvršbo zavrglo. Upnik pred izdajo sklepa o izvršbi tudi nima možnosti pridobiti potrebnih podatkov, po izdaji sklepa o izvršbi pa jih lahko pridobi le po dolgotrajnem postopku in številnih urgencah, seveda pa samo, če je pred tem seznanjen o spremembi.

V predmetni zadevi je sodišče prve stopnje izdalo sklep o izvršbi dne 04.11.2005, iz obvestila Upravne enote K. z dne 20.12.2005 pa izhaja, da je dolžnik umrl dne 08.03.1998, torej pred izdajo sklepa o izvršbi. Sodišče prve stopnje je povsem pravilno štelo, da predstavlja to dejstvo takšno pomanjkljivost, ki se je ne da odpraviti z ukrepi iz 1. do 4. odstavka 81. člena Zakona o pravdnem postopku (ZPP). Smrt fizične osebe in njej sledeča nesposobnost biti stranka že ob vložitvi predloga za izvršbo namreč pomeni, da postopka ni mogoče niti začeti niti voditi, pri tem pa ni pomembno, s kakšno skrbnostjo je upnik ravnal. Prvostopenjsko sodišče je zato pravilno postopalo v skladu s 5. odstavkom 81. člena ZPP v zvezi s 15. členom Zakona o izvršbi in zavarovanju (ZIZ) in upnikov predlog za izvršbo zavrglo. Ker pritožbeno sodišče tudi uradoma upoštevnih bistvenih kršitev postopka po 2. odstavku 350. člena ZPP v zvezi s 15. členom ZIZ ni zasledilo, je v skladu z 2. točko 365. člena ZPP v zvezi s 15. členom ZIZ pritožbo upnika zavrnilo kot neutemeljeno in potrdilo izpodbijani sklep sodišča prve stopnje. O stroških pritožbenega postopka je sodišče druge stopnje odločalo na podlagi 165. člena ZPP v zvezi s 15. členom ZIZ. Ker upnik s pritožbo ni uspel, sam krije svoje stroške pritožbenega postopka (154. člen ZPP v zvezi s 15. členom ZIZ).

ZPP člen 81,  81/1,  81/2,  81/3,  81/4,  81/5,  81,  81/1,  81/2,  81/3,  81/4,  81/5.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.